Diari Oficial de la Generalitat Valenciana


Sumari del DOGV 8971, del 09-12-2020 (2020/10818)

DECRET 194/2020, de 27 de novembre, de concessió directa de l'increment de les ajudes a projectes d'inserció laboral per al finançament parcial dels costos salarials del personal amb diversitat funcional o discapacitat severa en centres especials d'ocupació, regulades en el Decret 271/2019, de 27 de desembre, del Consell, i de convocatòria de les ajudes de 2020.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8971

Data del DOGV
:   09-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/10903


Data del document
:   27-11-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

DECRET 194/2020, de 27 de novembre, de concessió directa de l'increment de les ajudes a projectes d'inserció laboral per al finançament parcial dels costos salarials del personal amb diversitat funcional o discapacitat severa en centres especials d'ocupació, regulades en el Decret 271/2019, de 27 de desembre, del Consell, i de convocatòria de les ajudes de 2020. [2020/10564]  
  
  
El Decret 271/2019, de 27 de desembre, del Consell, aprovà les bases reguladores de la concessió directa de subvencions destinades al foment de l'ocupació de persones amb diversitat funcional o discapacitat en centres especials d'ocupació i enclavaments laborals, i convocatòria per a 2020. Va ser modificat pel Decret 73/2020, de 3 de juliol, del Consell.  
Entre les ajudes regulades en el Decret 271/2019 figuren les «Ajudes a projectes d'inserció laboral en centres especials d'ocupació per al finançament parcial dels costos salarials del personal amb diversitat funcional o discapacitat de l'exercici 2020», consistents en el 50 % del salari mínim interprofessional vigent en 2020 per cada lloc de treball a jornada completa, o part proporcional en el cas de contractes a temps parcial.  
Aquests ajudes corresponen a un programa d'ajudes estatal, destinat al manteniment de llocs de treball ocupats per persones amb diversitat funcional o discapacitat en centres especials d'ocupació (CEO), finançat amb fons del Servei Públic d'Ocupació Estatal (SEPE), regulat en l'Ordre del Ministeri de Treball i Assumptes Socials de 16 d'octubre de 1998, per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral de persones amb diversitat funcional o discapacitat en CEO i treball autònom.  
La regulació i convocatòria d'aquestes a la Comunitat Valenciana a través d'un decret del Consell estan derivades del que es disposa en el Reial decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, pel qual autoritza la concessió directa de les ajudes destinades als CEO a l'empara del que es disposa en l'article 22.2.c de la Llei 38/2003, de 17 de novembre, general de subvencions i les exclou de l'aplicació del procediment de concurrència competitiva, atesa la singularitat derivada de les difícils circumstàncies d'inserció laboral del col·lectiu de persones amb diversitat funcional o discapacitat, que permeten apreciar la concurrència de raons d'interés públic, econòmic i social que dificulten la convocatòria pública de les esmentades subvencions, i això en relació amb el que es disposa en els articles 160.1.a) i 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
D'altra banda, el 5 de febrer de 2020, es va publicar en el Boletín Oficial del Estado, el Reial decret 231/2020, de 4 de febrer, pel qual es fixa el salari mínim interprofessional per a 2020, mitjançant el qual s'ha produït una pujada del 5,56 per cent respecte al salari mínim interprofessional vigent en 2019, fixat per l'anterior Reial decret 1462/2018, de 21 de desembre, pel qual es fixa el salari mínim interprofessional per a 2019. D'aquesta manera s'ha establert un salari mínim interprofessional de 950,00 euros mensuals per a l'any 2020, i s'ha especificat a més el seu caràcter retroactiu i aplicabilitat des de l'1 de gener de 2020. Aquesta quantia suposa que a l'increment ja produït l'any 2019, que va suposar un 22,30 per cent respecte del salari mínim existent en 2018 (de 735,90 euros mensuals a 900 euros mensuals), s'ha d'afegir aquest augment interanual del 5,56 per cent respecte al salari mínim interprofessional (SMI) vigent en 2019.  
A més, en 2020, les empreses han experimentat greus pèrdues de producció així com alts costos en mesures de prevenció com a conseqüència de la crisi sanitària produïda per la Covid-19 i de les mesures extraordinàries de contenció de l'activitat i de prevenció de riscos de contagis imposades per a lluitar contra l'extensió de la pandèmia, i han resultat els CEO, per la mena de persones treballadores que ocupen, particularment perjudicades.  
Tenint en compte que les ajudes als costos salarials de les persones treballadores amb diversitat funcional o discapacitat dels centres especials d'ocupació estan vinculades a l'SMI anual i amb la finalitat de pal·liar possibles efectes desfavorables que pogueren derivar-se d'aquest increment de l'SMI, així com en suport d'un col·lectiu especialment afectat per les greus pèrdues ocasionades com a conseqüència de la pandèmia patida en aquest exercici, el 13.11.2020, s'ha publicat en el BOE l'Ordre TES/1060/2020, d'11 de novembre, per la qual s'incrementen, amb caràcter extraordinari en 2020, les subvencions destinades al manteniment de llocs de treball de persones amb discapacitat en els centres especials d'ocupació, establertes en l'Ordre del Ministeri de Treball i Assumptes Socials de 16 d'octubre de 1998, per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral de les persones amb discapacitat en centres especials d'ocupació i treball autònom. Mitjançant aquesta ordre s'aprova de manera extraordinària, i únicament durant 2020, un increment en el percentatge de finançament de les subvencions per manteniment de llocs de treball de persones amb discapacitat en CEO del 50 per cent de l'SMI actual al 55 per cent, si bé només per a persones amb una diversitat funcional o discapacitat severa que comporta especials dificultats d'accés al mercat ordinari de treball.  
  
Per a la concessió d'aqueix 5 % de l'SMI complementari, es fa necessari publicar un nou instrument jurídic a través d'aquest decret.  
  
Aquest decret compleix els principis de bona regulació, de necessitat, eficàcia, proporcionalitat, seguretat jurídica, transparència i eficiència establerts en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Així, es compleix amb els principis de necessitat i eficàcia, per estar la iniciativa normativa justificada per ser la necessària per a complir l'objectiu establert en aquesta. De la mateixa manera, en compliment del principi de proporcionalitat, la norma estableix la regulació imprescindible per a atendre la necessitat a cobrir, que és la d'establir l'increment extraordinari, i únicament durant 2020, del percentatge de finançament de les subvencions per manteniment de llocs de treball de persones amb discapacitat en CEO, regulades en l'esmentada Ordre del Ministeri de Treball i Assumptes Socials de 16 d'octubre de 1998.  
  
D'altra banda, en virtut del principi de seguretat jurídica, aquest decret és coherent amb el conjunt de l'ordenament normatiu en el seu àmbit d'aplicació. Igualment, s'ha tingut en compte el principi de transparència, definint-se l'objecte i àmbit d'aplicació, així com s'ha promogut la participació de les principals entitats representatives de la discapacitat, de les organitzacions sindicals i empresarials més representatives i de les administracions competents en el procés de tramitació d'aquesta.  
Finalment, en aplicació del principi d'eficiència, aquest decret persegueix una correcta utilització dels recursos públics. En ella s'estableix un increment de les subvencions per manteniment de llocs de treball de persones amb discapacitat en CEO per a assegurar, sense substituir l'aportació raonablement exigible a les empreses titulars de centres especials per a assumir en part la pujada del SMI, que aquests CEO puguen fer front no sols a aquest augment del SMI sinó també a les especials circumstàncies per a l'ocupació i l'economia produïdes en 2020 per la pandèmia sanitària de la COVID-19.  
Per tot això, a proposta del conseller d'Economia Sostenible, Sectors Productius, Comerç i Treball, en virtut del que disposa l'article 28.c de la Llei 5/1983, de 30 de desembre, de la Generalitat, del Consell, i amb la deliberació prèvia del Consell, en la reunió de 27 de novembre de 2020,  
  
  
DECRETE  
  
Article 1. Objecte i àmbit  
Aquest decret té per objecte establir la concessió directa de l'increment del 5 % de l'SMI de les «Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat severa de l'exercici 2020», que passen del 50 % al 55 % de l'SMI, per a les persones treballadores amb diversitat funcional o discapacitat, sempre que estiguen incloses en algun dels grups relacionats a continuació, i fixar la seua convocatòria per a 2020:  
a) Persones amb paràlisi cerebral, persones amb malaltia mental o persones amb discapacitat intel·lectual, incloses les persones amb trastorns de l'espectre de l'autisme, amb un grau de discapacitat reconegut igual o superior al 33 per 100.  
b) Persones amb discapacitat física o sensorial, amb un grau de discapacitat reconegut igual o superior al 65 per 100.  
  
Article 2. Règim jurídic  
1. Les ajudes regulades en aquest decret es regeixen pel que es disposa en el Decret 271/2019, de 27 de desembre, del Consell, d'aprovació de les bases reguladores de la concessió directa de subvencions destinades al foment de l'ocupació de persones amb diversitat funcional o discapacitat en centres especials d'ocupació i enclavaments laborals, i convocatòria per a 2020 i en l'Ordre TES/1060/2020, d'11 de novembre, per la qual s'incrementen, amb caràcter extraordinari durant 2020, les subvencions destinades al manteniment de llocs de treball de persones amb discapacitat en els centres especials d'ocupació, establertes en l'Ordre del Ministeri de Treball i Assumptes Socials de 16 d'octubre de 1998, per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral de les persones amb discapacitat en centres especials d'ocupació i treball autònom.  
2. Per a tot el que no es disposa en aquesta normativa i en aquest decret, resultarà aplicable:  
a) La Llei 1/2015, de 6 de febrer, de la Generalitat, de 6 de febrer, de la Generalitat, d'hisenda pública, del sector públic instrumental i de subvencions.  
b) La Llei 38/2003, de 17 de novembre, general de subvencions.  
c) El Reial decret 887/2006, de 21 de juliol, pel qual s'aprova el Reglament de la Llei general de subvencions.  
3. La Llei 39/2015, d'1 d'octubre, del procediment administratiu comú de les administracions públiques, quant al procediment administratiu.  
  
Article 3. Finançament  
1. Les ajudes regulades en aquest decret es finançaran amb càrrec al programa pressupostari 322.51 del pressupost de LABORA Servei Valencià d'Ocupació i Formació per a l'exercici 2020, línia de subvenció S800000, amb un import total màxim d'1.000.000,00 ?, fons procedents del SEPE.  
2. En el cas que la dotació prevista en aquest decret no resultara suficient per a atendre la totalitat dels imports sol·licitats, i existira crèdit disponible que permetera incrementar aquest finançament (nous crèdits addicionals distribuïts en conferències sectorials o desafectacions de programes de foment de l'ocupació), mitjançant resolució de la direcció general de LABORA Servei Valencià d'Ocupació i Formació, podrà ampliar-se aquest crèdit, sense necessitat d'establir nou termini de presentació de sol·licituds.  
  
Article 4. Entitats beneficiàries  
1. Podran ser beneficiàries de les ajudes regulades en aquest decret, les persones titulars dels CEO inscrits en el registre administratiu de CEO de la Comunitat Valenciana, que hagen resultat beneficiaris en 2020 de les «Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat de 2020», regulades en el Decret 271/2019, i per les persones treballadores amb diversitat funcional severa incloses en l'objecte d'aquest decret.  
2. Per a resultar beneficiàries de les ajudes regulades en aquest decret, hauran de complir els requisits i obligacions establerts en el Decret 271/2019, de 27 de desembre.  
  
Article 5. Subvencions  
1. Les ajudes regulades en aquest decret consisteixen en l'increment d'un 5 % de l'SMI corresponent a l'exercici 2020 de les «Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat de 2020», regulades en el Decret 271/2019, per les persones treballadores amb diversitat funcional severa incloses en l'article 1 d'aquest decret, els costos salarials de les quals hagen sigut subvencionades i pels mateixos períodes i jornades.  
2. Per a resultar ampliables les ajudes, les persones treballadores amb diversitat funcional o discapacitat subvencionables hauran de complir els requisits establerts en el Decret 271/2019.  
  
Article 6. Sol·licituds, termini i documentació  
1. Les sol·licituds es presentaran de manera telemàtica, tal com estableix el Decret 271/2019, bé a través de la seu electrònica de la Generalitat (https://sede.gva.es), o bé a través de la web de LABORA Servei Valencià d'Ocupació i Formació (http://www.labora.gva.es/va/centres-especials-d-ocupacio) en l'enllaç Sol·licitud telemàtica, que hi ha associat a l'ajuda publicada. Per a això, s'haurà de disposar de signatura electrònica avançada, bé amb el certificat reconegut de representant d'entitat (persones jurídiques) o bé amb el certificat reconegut per a la ciutadania (persona física), en el supòsit de persones autoritzades en el Registre de Representants.  
2. El termini per a la presentació de les sol·licituds serà de cinc dies hàbils comptats a partir de les 09.00 hores de l'endemà de la publicació d'aquest decret en el Diari Oficial de la Generalitat Valenciana, i finalitzarà a les 24.00 hores del cinqué dia.  
3. Les sol·licituds hauran de portar adjunta la documentació següent, signada electrònicament, que haurà d'annexar-se per mitjans telemàtics:  
a) Dades bancàries per a l'ingrés de les ajudes: si les dades bancàries ja s'ha presentat amb anterioritat davant LABORA Servei Valencià d'Ocupació i Formació i no ha experimentat variació, únicament s'indicarà el compte en què s'haurà de practicar l'ingrés. En defecte d'això, hauran d'aportar «Dades de domiciliació bancària», segons model normalitzat.  
b) Declaració responsable subscrita per la representació legal que l'entitat beneficiària no està incursa en cap de les prohibicions per a obtenir la condició de beneficiària de subvencions i en concret de no trobar-se en el supòsit de l'article 13.2.g de la Llei 38/2003, de 17 de novembre, general de subvencions.  
c) Declaració responsable acreditativa que l'entitat beneficiària compleix els requisits establerts en el Reglament 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, i per tant, no es troba incursa en cap de les causes d'exclusió incloses en aquest Reglament i recollides en la disposició addicional tercera del Decret 271/2019.  
  
d) Declaració responsable que l'import de les subvencions sol·licitades sobre la base d'aquest decret en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere els límits establerts en el Reglament 651/2014, de la Comissió, de 17 de juny de 2014, i recollides en la disposició addicional tercera del Decret 271/2019.  
  
e) Import de l'ajuda sol·licitada i nombre de persones treballadores amb diversitat funcional o discapacitat severa per les quals sol·licita l'ajuda corresponent a l'increment del 5 % de l'SMI, en model normalitzat que figura en l'enllaç al web de LABORA Servei Valencià d'Ocupació i Formació com a annex I.  
4. La presentació de la sol·licitud comportarà l'autorització de la sol·licitant perquè LABORA Servei Valencià d'Ocupació i Formació obtinga directament l'acreditació de les seues dades d'identitat, en cas de persona física, i de la representació legal, en el cas de persona jurídica, així com del compliment de les obligacions amb la Seguretat Social, establertes en els articles 18 i 19 del Reglament de la Llei general de subvencions, i no serà necessari aportar les corresponents certificacions ni la documentació identificativa.  
No obstant això, la persona sol·licitant o representant legal podrà denegar o revocar aquest consentiment efectuant comunicació escrita a LABORA Servei Valencià d'Ocupació i Formació, en tal sentit. En aquest supòsit, haurà de presentar-se la documentació identificativa de la persona sol·licitant, així com els certificats originals positius de la Tresoreria General de la Seguretat Social, expressius d'estar al corrent en el compliment de les obligacions amb la Seguretat Social.  
Quant a l'acreditació d'estar al corrent en el compliment de les seues obligacions tributàries, la persona sol·licitant podrà autoritzar expressament a LABORA Servei Valencià d'Ocupació i Formació per a l'obtenció directa d'aquesta informació, constant aquesta autorització en la mateixa sol·licitud general de subvencions.  
A falta d'aquesta autorització expressa, hauran de presentar els certificats originals positius de l'Agència Estatal de l'Administració Tributària i de l'Institut Valencià d'Administració Tributària.  
5. La presentació de sol·licituds a l'empara d'aquest decret suposa la prestació del consentiment per part de l'entitat sol·licitant perquè LABORA Servei Valencià d'Ocupació i Formació puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de l'entitat sol·licitant de les ajudes.  
6. Declaració responsable de la persona representant legal de l'entitat sol·licitant de les ajudes acreditativa que ha informat les persones de les quals aporta dades o documentació, relativa entre d'altres, al tipus i grau de diversitat funcional o discapacitat, dels següents aspectes:  
  
- La comunicació d'aquestes dades a l'Administració per al seu tractament en l'àmbit de les seues competències i d'acord amb les finalitats del procediment.  
- La possibilitat que l'administració realitze consultes relacionades amb les seues dades per a comprovar, entre altres circumstàncies, la seua veracitat.  
- Del dret d'oposició que l'assisteix al fet que l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
Així mateix, en el cas que aquesta consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'aquesta autorització, que estarà disponible a requeriment de l'Administració en qualsevol moment.  
  
Article 7. Procediment per a la concessió de les ajudes  
1. La concessió d'aquestes subvencions es tramitarà, igual que estableix el Decret 271/2019, pel procediment de concessió directa, d'acord amb el que es disposa en els articles 160 i 168.1.C) de la Llei 1/2015, de 6 de febrer, de la Generalitat.  
2. El procediment s'iniciarà d'ofici, mitjançant la publicació íntegra d'aquest decret en la Base de Dades Nacional de Subvencions i en el Diari Oficial de la Generalitat Valenciana, d'acord amb el procediment establit en la Llei 38/2003, de 17 de novembre, general de subvencions.  
  
3. La instrucció del procediment de concessió de subvencions correspondrà a la Subdirecció General d'Ocupació de LABORA Servei Valencià d'Ocupació i Formació.  
4. La competència per a conéixer i resoldre sobre les sol·licituds formulades correspon a la persona titular de la Direcció General de LABORA Servei Valencià d'Ocupació i Formació o òrgan en qui delegue.  
5. El termini màxim per a resoldre i notificar la resolució procedent serà de tres mesos, a comptar des de l'endemà a la finalització del termini per a la presentació de sol·licituds.  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que es preveu en la legislació del procediment administratiu comú.  
6. En cas d'insuficiència de crèdit i que diferents sol·licituds tinguen la mateixa data i hora d'entrada i d'expedient complet, es prioritzarà l'expedient que tinga major percentatge de dones treballadores amb diversitat funcional o discapacitat; si l'empat persistira, es prioritzarà l'expedient que tinga major percentatge de persones amb diversitat funcional o discapacitat severa en plantilla. Si finalment, i malgrat l'aplicació dels criteris anteriors, l'empat persisteix, es prioritzaran les entitats sol·licitants qualificades de Centres Especials d'Ocupació d'Iniciativa Social.»  
En el supòsit d'expedients completats després d'una esmena, els empats es dirimeixen segons els criteris anteriors i, en última instància, es prioritzarà la data de sol·licitud més antiga.  
7. La resolució de concessió de les ajudes, degudament motivada, fixarà expressament la quantia concedida, i incorporarà, en el seu cas, les condicions, obligacions i determinacions accessòries al fet que haja de subjectar-se la beneficiària d'aquesta, amb notificació a les persones interessades o entitats interessades en els termes establerts en la legislació del procediment administratiu comú.  
8. La resolució posarà fi a la via administrativa i contra aquesta podrà interposar-se un recurs potestatiu de reposició davant el mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre; o recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 8. Mitjà de notificació  
1. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es).  
2. A tal fi es remetrà un avís a l'adreça de correu electrònic que figure en l'expedient, on s'informarà de la posada a la disposició d'una notificació en la mencionada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
Article 9. Justificació i pagament  
1. La justificació de les ajudes es regeix pel que es disposa en el Decret 271/2019, havent de presentar-se en el termini de l'1 al 20 de gener de 2021.  
2. En aquest termini haurà d'aportar-se la següent documentació:  
a) Llistat de persones treballadores amb diversitat funcional o discapacitat severa els costos salarials de la qual hagen sigut subvencionats en 2020, segons model normalitzat que figura en l'enllaç al web de LABORA Servei Valencià d'Ocupació i Formació com annex II.  
b) Declaració final de finançament, segons model normalitzat.  
c) Acreditació que l'entitat beneficiària està al corrent en el pagament de les obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions, mitjançant model normalitzat.  
3. Atés que les ajudes regulades en aquest decret estableixen un increment del 5 % de l'SMI respecte de les «Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat de 2020», regulades en el Decret 271/2019, passant per tant a finançar-se els costos salarials de les persones treballadores amb diversitat funcional o discapacitat severa dels CEO en 2020, d'un 50 a un 55 % de l'SMI, el compte justificatiu d'aquesta ajuda resultarà ser el mateix que el que figure en els expedients concedits sobre la base del decret 271/2019, sense que siga necessari aportar-la novament.  
4. Una vegada completada la justificació de la despesa corresponent als expedients concedits sobre la base del Decret 271/2019, es procedirà a proposar el pagament de les ajudes regulades en aquest decret.  
5. En tot cas, amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i davant la Seguretat Social, d'acord amb el que es disposa en l'apartat 4 de l'article 6 d'aquest decret.  
  
Article 10. Compatibilitat amb el mercat interior  
Les ajudes recollides aquest decret, suposen un increment de les «Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat severa de l'exercici 2020» regulades en el Decret 271/2019, i tal com disposa aquell decret, són compatibles amb el mercat interior, ja que es regeixen pel Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 187/1 de 26.06.2014), i concretament per l'article 33 d'aquest reglament, havent sigut comunicades a la Comissió Europea que ha registrat aquesta comunicació amb el número d'assumpte SA.56555.  
  
  
  
DISPOSICIONS FINALS  
  
Disposició final primera. Facultats d'execució  
Es faculta la persona titular de la Direcció General de LABORA Servei Valencià d'Ocupació i Formació per a dictar les instruccions i adoptar les mesures que considere oportunes per a l'aplicació i execució d'aquest decret.  
  
Disposició final segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquest decret, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia, d'acord amb el que s'estableix en l'article 10 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones o entitats interessades puguen presentar qualsevol altre recurs que estimen pertinent.  
  
València, 27 de novembre de 2020  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ